**Boganmeldelse:**

**v/ Randi Ottosen, Nykøbing Mors**

**Handel, Håndværk og Historier!**

I dag vil jeg fortælle om en bog fuld af gode ***historier:***

Har du aner eller familie omkring Karlslunde tæt ved Greve på Sjælland og mangler informationer om livet i Karlslunde fra 1918-1975, så skal du købe bogen: ”Handel, Håndværk og Historier Karlslunde Håndværkere og Erhvervsdrivende 1918-1975”.

Bogen er udarbejdet af en gruppe entusiastiske folk fra ”Foreningen Valdemar – Kulturhistorisk Forening og forlag” i samarbejde med Greve Museum. De har været i gang med diktafoner, gamle kort og mange gode og væsentlige interviews. Det er et kæmpearbejde, som er resulteret i denne glimrende bogudgivelse.

Bogen indeholder uddrag af de mange samtaler med lokale. Bogens tekster er ofte illustreret med fine fotos om de personer, ting, eller det håndværk, som teksten handler om.

For eksempel får vi historien om snedkermester Frandsen (1879-1973), som havde eget snedkerværksted i Karlslunde fra 1914-1960´erne og om hans svendestykke: et flot bogskab, som familien har arvet, eller om den selvstændige ”Stryge-Sidse”, som i årtier i sit mørke hus i landsbyen ordnede fransk vask og strygning for folk.

Mange familier har bidraget med rigtig gode billeder. Det er både før og nu billeder eller håndværkere i gang med deres arbejde. Denne bog er en guldgrube for folk på egnen, der ønsker oplysninger om livet i den omtalte periode. Jeg vil også gøre opmærksom på den indholdsrige litteratur og kildeliste bag i bogen, hvor man kan finde yderligere oplysninger om Karlslundes historie.

Kontakt ”Foreningen Valdemar” for flere informationer.

Sidst vil jeg ønske, at folkene bag bogen ville tage ud og fortælle os andre om projektet!

Vi må i gang rundt omkring med at få fat i de gode historier!